 **2**

Številka: 0110-0011/2024-1

Nova Gorica, dne 3. december 2024

**O D G O V O R I**

**NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA**

**PODANA NA SEJAH MESTNEGA SVETA**

**20. SEJA MESTNEGA SVETA, 21. november 2024**

1. **SVETNICA DAMJANA PAVLICA** je podala naslednjo pobudo:

Vsako leto zagotavljamo v proračunu sredstva za čiščenje javnih površin v Novi Gorici, Solkanu, Rožni Dolini, Kromberku, Pristavi. Na podeželju se čisti le enkrat spomladi, ko se pometa pesek, ki ostane po posipavanju cest.

Dajemo pobudo, da se zagotovi sredstva za čiščenje javnih površin tudi na podeželju. Sedaj odpada listje, nabira se ob cesti in se z listjem mašijo odtoki in le-to povzroča škodo. Predlagam, da se čisti še enkrat, ko odpade listje.

**Občinska uprava** jeposredovala naslednji odgovor:

S pobudo svetnice se strinjamo, zato bomo v naslednjem proračunskem letu zagotovili dodatna sredstva za dodatno pometanje prometnih površin v naseljih po krajevnih skupnostih na podeželju v jesenskem času.

1. **SVETNICA DAMJANA PAVLICA** je podala naslednji predlog:

Imela bi še eno pobudo. Krajevna skupnost Šempas skupaj s Krajevno skupnostjo Ozeljan - Šmihel, Osek - Vitovlje ima približno 3000 prebivalcev. Glede na to, da imajo skoraj vse krajevne skupnosti knjižnice smo prepričani, da si knjižnico zaslužimo tudi mi.

Predlagamo, da se poišče prostor za umestitev le-te.

**Občinska uprava** jeposredovala naslednji odgovor:

Svetnici se zahvaljujemo za podan predlog. Strinjamo se in podpiramo širitev krajevnih knjižnic po celotnem območju mestne občine in s tem spodbujanje bralne kulture med prebivalci.

Možnost umestitve krajevne knjižnice na območje krajevnih skupnosti Šempas, Ozeljan - Šmihel in Osek – Vitovlje bomo proučili tako z vidika prostorskih možnosti kot proračunskih sredstev, ob sodelovanju z Goriško knjižnico Franceta Bevka.

1. **SVETNIK ANDREJ PELICON** je postavil naslednje vprašanje:

Imam prav kratko vprašanje. Kje smo časovno z mobilnostjo v času EPK med obema Goricama? Če in kaj in kako?

**Občinska uprava** jeposredovala naslednji odgovor:

Zasnova predlaganih čezmejnih avtobusnih povezav za čas Evropske prestolnice kulture (EPK) prinaša pomembne izboljšave, ki bodo olajšale dostopnost in povezovanje mestnih središč ter ključnih prizorišč na obeh straneh meje.

Predvidena je okrepitev obstoječe čezmejne linije, ki povezuje centra mest z mestnima avtobusnima in železniškima postajama. Trenutno se vožnje izvajajo z enourno frekvenco, za čas EPK-ja pa je predvidena pol urna oz. 20 minutna frekvenca.

Pripravljen je predlog dodatne čezmejne linije, ki bi povezovala železniško in avtobusno postajo v Gorici z glavnimi prizorišči in turističnimi znamenitosti na slovenski strani (Trg Evrope – Solkan – Kapela - Center mesta –Rožna Dolina). Pogoj za izvajanje navedene linije je, da se s strani države zagotovi potrebno financiranje.

Izdelan je bil tudi predlog t.i. hop-on-hop-off avtobusa, s katerimi bi se obiskovalcem ponudil obisk tudi bolj oddaljenih prizorišč/znamenitosti (Grad Kromberk, Grad Rihemberk, Hiša Aleksandrink, Dvorana v Bukovici). V tem primeru sta bili predvideni dve ločeni liniji – na vsaki strani meje po ena, prestopna točka pa je predvidena na Trgu Evrope. Navedena linija bi se izvajala od pomladi do jeseni. Za pokritje stroškov navedene linije potekajo pogovori s sponzorjem.

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦

**NEZADOVOLJSTVO OZ. NESTRINJANJE S PREJETIM ODGOVOROM, PRIPOMBE, VPRAŠANJA IN PREDLOGI TER POBUDE OZIROMA POHVALE:**

1. **SVETNICA ERIKA PODGORNIK RIJAVEC** je izrazila naslednje nezadovoljstvo s prejetim odgovorom:

Hvala za odgovor, s katerim nisem zadovoljna, saj sprašujem eno, odgovarjate drugo. Jasno sem dala pobudo, da se začne načrtovati, pripravljati projektne ideje za kolesarske poti in poti proti Trnovsko-Banjški planoti in Dornberku. Odgovarjate pa, da se trudite glede kolesarske poti med Ajševico in Kromberkom. Vse bolj dobivam občutek, da podeželje oziroma Trnovsko-Banjška planota sploh ni pomembna v stilu »bo že enkrat«.

Veliko občanov iz podeželja mi je zaupalo in razmišlja isto. Ali se res ne da kaj storiti, da bi pospešili razvoj tudi na teh območjih in bi s tem pokazali občanom iz teh območij, da smo tudi mi del Mestne občine Nova Gorica?

**Občinska uprava** jeposredovala naslednji odgovor:

Tudi na podlagi pobude svetnice smo v spremembe proračuna za leto 2025 vnesli novo proračunsko postavko za začetek pridobivanja ustreznih rešitev za vzpostavitev kolesarskih poti Nova Gorica – Trnovsko Banjška Planota ter Nova Gorica – Branik v skupni višini 20.000 EUR.

Menimo pa, da občinska uprava ni pozabila na podeželje, saj veliko sredstev vlaga v najrazličnejše športne projekte zunaj mesta. Naj omenimo brv v Peklu, začetek gradnje športnega parka v Braniku, različne športne investicije na Lokvah, zaključuje se konjeniška pot na Trnovsko Banjški Planoti, ureja se vstopni center Lijak, ki bo služil tudi za padalce, ki imajo vzletno točko na Trnovsko Banjški Planoti, ki pa jo bo potrebno še urediti.

1. **SVETNIK ANDREJ PELICON** je podal naslednjo pripombo na prejeti odgovor:

Hvala tudi Občinski upravi za odgovor glede moje pobude o enotnem izgledu večstanovanjskih stavb, na katere se je pravzaprav nanašala pobuda. Večkrat sem prebral odgovor, ki je sicer zelo obširen, nisem pa sedaj zaznal, ali je sploh interes občine oziroma občinske uprave o nekem enotnem, urejenem izgledu oziroma v kateri fazi je. Nedoločno piše, da to terja več časa, sedaj ne vem, ali se sploh s temi akti kaj dogaja ali ne in če se dogaja, kdaj bo to, ker je bil Zakon o urejanju prostora sprejet decembra 2021, uporablja se od junija 2022, zato me res to zanima. Nisem mislil sedaj na obnove fasad, ki jih itak že ureja oziroma odreja Zavod za varstvo kulturne dediščine v smislu barve, če govorimo konkretno barve, oblike in tako naprej, ne govorim o statiki, statiko ima gradbena inšpekcija. Recimo, če govorim konkretno se Zavod za varstvo kulturne dediščine obeša na nianse barv fasad, ne moti jih pa kje je tenda, kako je obešena, katere barve, kakšne oblike je, zasteklitve oken in tako naprej.

Prav konkretno me zanima, če se nek akt dela, se bo delal, ali se bo tudi temu posvetilo pozornost.

**Občinska uprava** jeposredovala naslednji odgovor:

Občinska uprava trenutno ne pripravlja vsebin za sprejetje odloka o urejenosti naselij in krajine, ki bi podrobneje predpisoval urejanje zunanjega izgleda stavb. Poleg režimov ki jih navajate, poudarjamo, da tudi veljavni OPN v 46. členu predpisuje pridobitev soglasja v primeru vzdrževalnih ali drugih del na obstoječih objektih kolektivne stanovanjske gradnje. Pri tem veljajo naslednja pravila:

* pri obnovi fasad je potrebno upoštevati barvo, ki je določena z gradbenim dovoljenjem za stavbo;
* dopustna je zamenjava oken in vrat v enaki velikosti, obliki in barvi, kot je bilo določeno v gradbenem dovoljenju za stavbo;
* če barva fasade, velikost, oblika in barva oken in vrat v gradbenem dovoljenju niso bile določene, je potrebno upoštevati prvotno barvo fasade, velikost, obliko in barvo oken in vrat, spremenijo se lahko le s soglasjem občinske službe, pristojne za urejanje prostora;
* na fasadi objekta niso dopustne nove odprtine (okna ali vrata);
* na podlagi risb fasad iz načrta arhitekture za celotno stavbo so dopustne tudi zasteklitve balkonov, postavitve senčil in klimatskih naprav, umestitve dvigal in gradnje za potrebe invalidnih oseb, vendar le s soglasjem občinske službe, pristojne za urejanje prostora.

Zaradi že vzpostavljenih režimov smatramo, da sprejetje dodatnega odloka (ki bi istočasno terjal tudi uskladitev veljavnih predpisov) ni prioritetne narave. Nadzor nad določbami občinskih prostorskih aktov opravlja medobčinska inšpekcija.

V občinski upravi pa se zaradi evidentirane problematike preverja možnost vzpostavitve režima upravljanja mestnih zelenih površin in drevnine v zasebni lasti. V predlogu sprememb proračuna za leto 2025 so iz tega razloga tudi predvidena sredstva za pripravo strokovnih podlag za upravljanje mestnih zelenih površin in drevnine.

 Miran Ljucovič

 Vodja službe za mestni svet in krajevne skupnosti